**Tájékoztató a bölcsődei önköltségszámítás és díjakkal kapcsolatosan**

A gyermekek védelméről és a gyámügyi igazgatásról szóló 1997. évi XXXI. törvény (Gyvt.) 147. § (3) bekezdése a következőkben rendelkezik:

*„A szolgáltatási önköltséget a tárgyévre tervezett adatok alapján a tárgyév április elsejéig kell megállapítani. A szolgáltatási önköltség év közben egy alkalommal korrigálható, ha azt a tárgyidőszaki folyamatok indokolják.”*

A Gyvt. végrehajtására kiadott 328/2011. (XII. 29.) Korm. rendelet 9. § (1) és (2) bekezdése az alábbiakban rendelkezik: *„9. § (1) Bölcsőde, mini bölcsőde esetében a gyermek Gyvt. 147. § (2) bekezdés szerinti gondozására számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete. Az élelmezés nyersanyagköltségének meghatározásakor az általános forgalmi adóval növelt összeget kell figyelembe venni.*

*(2) Ha a bölcsődében, mini bölcsődében a gondozásért külön nem kívánnak személyi térítési díjat megállapítani, az intézményi térítési díj összegét nullában kell meghatározni és írásban dokumentálni.”*

A fenti jogszabályhelyek alapján a szolgáltatási önköltséget az Önkormányzat kénytelen akkor is megállapítani, ha nem érvényesíti ezeket költségeket a térítési díjban.

A 2025. évi költségvetés adatai alapján a bölcsődei feladatok ellátására 28.155.325 Ft-ot terveztünk.

A bölcsődei szolgáltatást igénybe vevő (éves átlag 12 fő) gyermek után állami forrásból a finanszírozás szempontjából elismert szakmai dolgozókhoz kapcsolódó bértámogatásként 22.014.000 Ft illeti meg az Önkormányzatot. A bölcsőde üzemeltetési támogatása 1.267.800 Ft. A bölcsődei feladat ellátására 2025. évben összesen 23.281.800 Ft bevétellel lehet tervezni.

A kiadások és az állami támogatások összegének különbözete 4.873.525 Ft, ami 12 igénybe vevővel számolva 406.127 Ft/fő. Az ellátotti napok száma a bölcsőde esetében, 2025. évben 230 nap/év. Az egy főre jutó 406.127 Ft kiadást 230 nappal osztva 1.766 Ft/nap fajlagos költséget lehet kapni.

Bábolna Város Önkormányzata a szociális és gyermekvédelmi ellátásokról szóló 8/2021. (IX. 30.) önkormányzati rendeletének 12. § (1) bekezdése szerint a bölcsődei gondozási díj **800 Ft/fő/nap**.

Amennyiben a bölcsődei ellátás díjának változtatását javasolja a Bizottság, abban az esetben rendeletmódosítás szükséges.

Bábolna, 2025. március 20.

Dr. Bacsárdi József s.k.

jegyző